Argitek dood langs motor aangetrefArgieffoto: Kent Williamson ŉ Argitek is Donderdagoggend dood langs sy motor aangetref, op die pad tussen Bultfontein en Wesselsbron. Kapt. Stephen Thakeng, woordvoerder van die polisie, het gesê die polisie is om 09:10 ingelig van ŉ onbekende persoon wat langs sy motor lê, sowat 10 km van Bultfontein af. Beamptes van verskeie eenhede het onmiddellik na die toneel gehaas. “Die liggaam van ŉ man is op die grond langs sy Honda Ballade aangetref. Die voertuig se vensters was gebreek. Doppies het op die teerpad gelê en dit lyk of die man geskiet is terwyl hy bestuur het. Hy het ŉ skietwond aan sy kop gehad,” het Thakeng gesê. Die man, van Bloemfontein, was glo op pad na ŉ bouprojek in Wesselsbron toe die voorval plaasgevind het. Die motief vir die moord word nog ondersoek. Enigiemand met inligting oor die voorval kan sers. Elisha Tshabalala by 082 466 7928 kontak.